Ĩ na Jesus a kuu nö,
‑Teusö a thapo mai,
ĩ töpönö makö wanipoö ha,
pö pi hatukuikiö!
Teusö a thapo mai,
ĩ töpönö sa wanipo paio kipili ta pi kuu mai.
Teusö a thapo mai,
ĩ töpö kua kua wi na,
ĩ na makö kua hö̃töoö aköna,
ĩ töpönö makö noima pola pi.
“Ipa töpö” ĩ na töpö pi kuu nö,
makö noima pola pi.
Kamisanö makö saia pälöma kutenö,
Teusö a thapo pasia mane,
ĩ tiko töpö pasiwö.
Önö kutenö,
Teusö a thapo pasia mai,
ĩ töpönö makö wanipoö.
“Töpö simöa sinomo wi,
ĩ töpö hai,
ĩ pata töpö mai kitä.
Töpö simöa totio wi,
ĩ a hai,
ĩ pata tä sisawö” sa kuupili,
ĩ tä na pö pi motimo tihöö!
Ai töpönö sa peamatima kutenö,
makö peama hö̃töo kitä.
Ai töpönö sa kai a hininöma kutenö,
makö kai hini hö̃töo kitä.
Kamakönö sa thapo waikia kutenö,
sa thapo pasia mane,
ĩ töpönö makö peama kitä.
Sa simönö noai,
ĩ töpönö ĩ a tai mi kutenö,
makö peama kitä.
Ĩ töpö na sa wäo maama aköna,
“Ĩ töpö wanisala apaö” Teusö a pi kuu maa noa kipi.
Ĩ töpö na sa ta wäsä totioma kutenö,
ĩ töpö aiki,
“Teusö sa ta hini tai mi ipö salo,
wanisala sa tä thaa päoma” ĩ na ĩ töpö kuu pasio mai kitä.
Sa wanipo opati wi,
ĩ töpönö ipa hao a wanipo hö̃töoö.
Sa wanipo wi,
ĩ töpö mamo tetela tä,
ai töpö sanömanö tä thama tai mi pasii,
ĩ sa tä thama asatioma.
Ĩ sa tä thama maama aköna,
“Ĩ töpö wanisala apaö” Teusö a pi kuu maa noa kipi.
Sa tä thati asa noai,
ĩ töpönö ĩ tä taa waikioma maaki,
ĩ töpönö ipa hao a wanipoö,
kamisa wanipoö,
ĩ na töpö kua sinomoö.
Ĩ töpö noa thaa wi,
ĩ tä waheta na ĩ na tä sãököo kuoma:
“Sa wanisala maama maaki,
ĩ töpönö sa wanipoma” ĩ na tä waheta kuuma.
Ĩ töpönö sa wanipo sinomo kutenö,
ĩ na ĩ tä waheta kuu noai,
ĩ pitili ta kuo toleo totioma.
Makö pasilipo sinomo wi ĩ a waloki kitä.
Teusö a õsi kua tolele,
ĩ a lö kui,
ĩ a.
Teusö a õsi kua tolele,
ĩ anö Teusö ta pitilii ta wäsä wi,
Teusö a na ĩ a kutile,
ĩ a waloki kitä.
Teusö a na a kutio wi,
kamisanö ĩ sa simöpali kitä.
Ĩ anö sa wäsä kuki kitä.
Somi tä,
kamisa na makö kutioma,
huki kamisa na makö nokapalo soa kule.
Önö kutenö,
kamakönö sa wäsä hö̃töo kitä‑ ĩ na Jesus a kuuma.
Ĩ na Jesus a kuu nö,
‑“Sa kuuhe,
ĩ ma ta hini totia manu kule,
‘Jesus a pitili’ ĩ na makö pi kuu mapo pasio mai kitä” ĩ na sa pi kuu salo,
ĩ na sa kuu ke‑ ĩ na Jesus a kuu nö,
‑“Hi juteu samakö kokamo sinomo wi,
ĩ a sai na makö lisipo naio mai kitäö!
Makö Teusömo naio mai kitäö!”
kamakö na ĩ na ai töpö kuu läo kitä.
Ĩ na tä kua tä,
ai töpönö makö säpalö nö,
“Teusö sama pasilia asa nö topali ke ö̃” ĩ na ĩ töpö pi kuu kitä.
Ĩ töpönö ipa hao a tai mi ipö.
Kamisa tai mi nai soatawö.
Önö kutenö,
“Juteu samakö kokamo sinomo wi,
ĩ a sai na makö lisipo naio mai kitäö!”
ĩ töpö kuu nö,
makö säpali kitä.
Ĩ na ĩ töpönö makö thama läo kitä.
Waiha ĩ na makö thama läoö ha,
“Ã ãi.
‘Ĩ na makö thama läo kitä’ ĩ na Jesus a kuu kipili ta o” ĩ na makö pi thama pia salo,
sa kuu ke‑ ĩ na Jesus a kuuma.
Ĩ na Jesus a kuu nö,
‑Somi tä,
makö nokapalama tute tä,
kamakö na sa kuo sinomoma kutenö,
“Waiha ai töpönö makö peama totio kitäö!”
sa kuu maama.